En 30-årig ungdomspræst fra Silkeborg er tiltalt for seksuelle overgreb mod otte unge i frikirkens menighed

Anklagemyndigheden ved Midt- og Vestjyllands Politi har rejst tiltale mod en 30-årig mand, der har fungeret som ungdomspræst i Silkeborg.

Det oplyser politikredsen i en pressemeddelelse.

Manden, der er beskyttet af navneforbud, er tiltalt for flere seksuelle overgreb begået mod i alt otte unge mennesker fra frikirkens menighed.

Ifølge anklageskriftet er forholdene begået i perioden marts 2007 til november 2011.

Tiltalen lægger vægt på, at manden har udnyttet sin stilling som ungdomspræst, og at han har benyttet langvarig psykisk manipulation til at begå overgreb mod personer, som han var betroet til undervisning eller opdragelse, og som han i kraft af sin alder og erfaring var overlegen i forhold til.

Politiet oplyser, at anklagemyndigheden nedlægger påstand om fængselsstraf og anmoder endvidere om, at tiltalte frakendes retten til erhvervsmæssigt eller i forbindelse med fritidsaktiviteter at beskæftige sig med børn og unge under 18 år på ubestemt tid.

Desuden tager anklagemyndigheden forbehold for en påstand om udvisning.

Midt- og Vestjyllands Politi oplyser til Ekstra Bladet, at man på nuværende tidspunkt ikke ønsker at kommentere sagen yderligere.

Retssagen mod den 30-årige præst er endnu ikke endeligt berammet, men vil ifølge politiet køre ved Retten i Viborg fra slutningen af januar 2018.

Tiltalen mod præsten fra Silkeborg kommer kort tid efter, at en anden præst fra Vestsjælland fik ti års fængsel for en række overgreb begået mod børn og unge i Tømmerup Kirke sogn.

Se også: Adskillige børn misbrugt: Nu har præsten fået sin dom